Silkeborg er klar til Superligaen efter en 3-1-sejr over AC Horsens. Vejle tabte 3-4 til Lyngby, og Vendsyssel tabte 0-1 mod HB Køge.

Silkeborg kunne med en sejr i eftermiddag rykke op i Superligaen, da holdet var en tur forbi allerede oprykkede AC Horsens.

Bo Henriksens gule mandskab bragte sig dog i front efter en håndfuld minutter, da topscorer Kjartan Finnbogason blev stukket fri i feltet og med et fladt spark scorede til 1-0.

Med et kvarter spillet kom Silkeborg dog tilbage i opgøret, og det var på flotteste vis. Unge Robert Skov sendte et drømmehug af sted fra 25 meter på direkte frispark, og så stod det 1-1.

Med en halv time spillet gjorde Emil Scheel det til 2-1 til Silkeborg, da han sendte en returbold fra keeper Nicklas Dannevang i mål.

Stillingen var derfor 2-1 til Silkeborg ved pausen, og med en time spillet øgede de den føring yderligere. Mikkel Vendelbo blev nedlagt i feltet, og så var der straffespark til Silkeborg.

Dette tog Martin Thomsen sig af, og han gjorde det sikkert til 3-1. Silkeborg krigede den hjem og er dermed klar til Superligaen.

Med Silkeborgs sejr var Vejles og Vendsyssels resultater derfor ligegyldige i dysten om oprykning. Vejle tabte 3-4 til Lyngby efter at have været foran 2-1 på to mål af Oliver Thychosen. Vendsyssel tabte 0-1 hjemme mod HB Køge på et langskudsdrøn af Mark Gundelach. Hallur Hansson blev udvist i anden halvleg.

Støt Lyngby Boldklub - forudbestil din 100-års jubilæumstrøje